കേരളത്തില് കൊറോണ വ്യാപനം കുറയുന്നു തിയേറ്ററുകള് തുറക്കാന് അനുകൂല സാഹചര്യമെന്ന് സജി ചെറിയാന് തിരുവനന്തപുരം : സംസ്ഥാനത്ത് തിയേറ്ററുകള് തുറക്കാന് അനുകൂല സാഹചര്യമാണെന്ന് മന്ത്രി സജി ചെറിയാന്. നിലവില് ടിപിആര് കുറഞ്ഞിരിക്കുകയാണ്. വാക്സിനേഷന് തൊണ്ണൂറ് ശതമാനം ജനങ്ങളിലേക്ക് എത്തിക്കഴിഞ്ഞു. ഈ സാഹചര്യത്തില് തിയേറ്ററുകളും ഓഡിറ്റോറിയങ്ങളും തുറക്കാനാകുമെന്ന് മന്ത്രി വ്യക്തമാക്കി. ഇത് അടുത്ത ഘട്ടത്തില് പരിഗണിക്കുമെന്നും മന്ത്രി പറഞ്ഞു. സംസ്ഥാനത്ത് നിലവില് സിനിമാ ചിത്രീകരണത്തിന് അനുമതി നല്കിയിട്ടുണ്ട്. സ്കൂളുകളും കോളേജുകളും പുനരാരംഭിക്കാനും തീരുമാനമായി. ടെസ്റ്റ് പോസിറ്റിവിറ്റി നിരക്ക് കുറഞ്ഞുവരുന്ന സാഹചര്യത്തിലാണ് നിയന്ത്രണങ്ങളില് കൂടുതല് ഇളവ് പ്രഖ്യാപിച്ചത്. അതുകൊണ്ട് തന്നെ തിയേറ്ററുകളും തുറക്കണമെന്നാണ് സര്ക്കാര് നിലപാട്. എന്നാല് ആരോഗ്യവിദഗ്ധരുമായി ചര്ച്ച ചെയ്ത ശേഷമേ അന്തിമ തീരുമാനം സ്വീകരിക്കൂ. ആദ്യ ഘട്ട കൊറോണ വ്യാപനത്തിന് ശേഷം തിയേറ്ററുകള് തുറന്ന് പ്രവര്ത്തിച്ചിരുന്നു. എന്നാല് രണ്ടാം തരംഗത്തില് രോഗികളുടെ എണ്ണം വന് തോതില് വര്ദ്ധിച്ചതോടെ തിയേറ്ററുകള് മുഴുവന് അടച്ച് പൂട്ടുകയായിരുന്നു. ഇത് തിയേറ്റര് ഉടമകളെ പ്രതിസന്ധിയിലാക്കി. സംസ്ഥാനത്ത് ഇന്നലെ 15,000 ത്തില് അധികം കേസുകളാണ് റിപ്പോര്ട്ട് ചെയ്തിരിക്കുന്നത്. കൂടുതല് ഇളവുകള് നല്കുന്നത് രോഗ വ്യാപനം വര്ദ്ധിപ്പിക്കാന് സാധ്യതയുണ്ടെന്നാണ് വിദഗ്ധരുടെ വിലയിരുത്തല്.